Trelis/gawiki huggingface dataset:
Grianchill. Feiste chun solas a athrú go díreach go dtí cumhacht leictreach, atá bunaithe ar an iarmhairt fhótaileictreach i gcomhchumair idir ábhair leathsheoltacha. I sileacan aonchriostalta, faightear éifeacht timpeall 14% (den ghrianchumhacht go dtí cumhacht leictreach), ach is costasach an t-ábhar seo. In ábhair eile, cosúil le hairsníd gearmáiniam agus sileacan dímhorfach, is lú an éifeacht ach is lú an bunchostas freisin. I gcill chiorclach sileacain, 10 cm ar trastomhas, gintear voltas aschuir 0.6 V agus cumhacht aschuir 0.4 W. Is féidir na cealla a cheangal i sraithcheangail is comhcheangail chun an voltas agus an chumhacht is mian a tháirgeadh. Tá grianchealla an-áisiúil chun cumhacht a sholáthar in áiteanna iargúlta: baoithe ar an bhfarraige agus satailítí amuigh sa spás, mar shampla.
Grianchumhacht. Cumhacht a radaítear ó dhromchla na Gréine, a mbaintear sochar aisti ar Domhan ar bhealaí éagsúla chun téamh is cumhacht leictreach a ghiniúint. Is féidir painéil gréine (asúire miotalach dubh) a úsáid chun teas a bhaint as radaíocht na Gréine agus uisce nó aer i bpíobáin taobh thiar de a théamh is a dháileadh ar fud an tí. I réigiúin thirime, is féidir an teas seo a úsáid chun sáile a ghalú agus uisce úr a fháil trí chomhdhlúthú na gaile. Má dhéantar an ghrianradaíocht a fhócasú, is féidir uisce a ghalú agus an ghal a théamh go dtí teocht ard le dineamó gaile a thiomáint chun leictreachas a ghiniúint. Is féidir leictreachas a ghiniúint go díreach ón ngrianchumhacht le grianchealla fótavoltacha. Teorainn le héifeacht is áisiúlacht na grianchumhachta is ea nach mbíonn sí ar fáil ach nuair a bhíonn an Ghrian ag taitneamh. Mar sin féin, in an-chuid tíortha teo ní mór an teorannú é seo, agus is mór an acmhainn insaothraithe an ghrianchumhacht.
Grianghrafadóireacht dhaite. Atáirgeadh fótagrafach dathanna ó chlaonchló a thaifeadann na comhchodanna dearga, glasa is gorma den radharc ina gceann is ina gceann. Cruthaítear dearbhchló trí shuimiú (na híomhánna comhfhreagracha a theilgean, forluite ina ndathanna cuí) nó dealú (clóbhuailte i ndathanna comhlántacha, cian, maigeanta is buí). 
Bhí ceamaraí a nocht 3 phláta ag an am céanna, trí scagairí dathanna is priosmaí léas-scoilte nó scátháin, á ndéanamh ó na 1880idí, agus clónna dealaithe tríd an bpróiseas carbro nó lí-aistriú. Ba chéim mhór ar aghaidh an tríphaca iomlánaithe, a rinne taifeadadh ar 3 chiseal fótagrafach difriúil ar comhbhonn agus a réaladh le cúplóirí dathanna. 
Comhlacht Kodak a thug isteach an chéad cheann, Kodachrome, i 1935, agus thug Agfa ceann eile isteach i 1939. I 1949 thug Kodak ceann feabhsaithe isteach, Ektacolor, le mascoibreán sna claoneibleachtaí, rud a d'fheabhsaigh cáilíocht na ndathanna go mór sna clónna deireanacha. I dtríphacaí nua-aoiseacha, bíonn dhá nó 3 chumhdach difriúil ar gach ciseal dathíogair, rud a thugann íogaireacht ard le taifeach mín.
Grianghrafadóireacht dhigiteach. Tá córais ar fáil anois chun íomhá dhaite a ionchur i ríomhaire agus an iliomad feidhmeanna is próiseas a chur i gcrích uirthi trí bhíthin bogearraí. Tiontaítear gach fo-ghné den phictiúr (picteilín) ina uimhir dhigiteach, agus an uimhir sin is a hionad nó a sheoladh sa phictiúir coimeádta sa chuimhne. Ina dhiaidh sin is féidir pictiúir a athcheapadh, pictiúir éagsúla a chumascadh (mar shampla, duine a shuíomh in aon chúlra is mian), seanphictiúir a cheartú is a fheabhsú, na dathanna a athrú, agus a lán eile ach cnaipí a bhualadh nó, ar a mhéid, bogearraí cuí a scríobh. Níl de theorainn leis na féidearthachtaí ach samhlaíocht an úsáideora. Is féidir torthaí na bpróiseas seo a thaispeáint ar mhonatóir daite, agus tá printéirí daite le fáil freisin chun na torthaí a sholáthar ar páipéar.
Grianghrafadóireacht iar-aga. Sraith grianghrafanna a thógtar le tréimhse rialta ama eatarthu, iad go léir ón ionad céanna, chun forbairt ábhair a thaifeadadh, cosúil le fás planda, cruthú scamaill, creimeadh miotail, nó sreabhadh tráchta. Nuair a theilgtear na frámaí leanúnacha i ndiaidh a chéile ar luas níos tapa ná ráta na grianghrafadóireachta, faightear léiriú deifrithe den phróiseas nádúrtha. Ar an dóigh seo a fheidhmíonn físcheamara.
Grianghrafadóireacht infridhearg. Íomháú fótagrafach a úsáideann tonnfhaid níos faide ná solas infheicthe. Baineann saighdiúirí feidhm as chun duaithníocht a bhrath, de bhrí go bhfrithchaitheann an chlóraifill i nduilliúr beo an solas infridhearg i bhfad níos láidre ná ábhair datha atá oiriúnaithe leis an duilliúr. Tá scannán ann le heibleacht ilchisealach agus ciseal atá íogair don infridhearg, a thugann dath bréagach (dearg nó maigeanta) don duilliúr. Úsáidtear an scannán seo in aerghrianghrafadóireacht freisin.
Grianghrafadóireacht leictreonach. Nochtadh pictiúir i gceamara a dhéanann taifead ar chuimhne soladstaide. Bíonn an chuimhne in ann níos mó ná 100 pictiúr a stóráil, agus an pictiúr le feiceáil ar fhís-scáileán ar an toirt, ionas gur féidir cinneadh a dhéanamh é a stóráil nó a bhaint. Is féidir pictiúir a aistriú ón gcuimhne sa cheamara go dtí ríomhairí is a phróiseáil a thuilleadh ansin, agus a sheachadadh thar an Idirlíon mar ríomhphost freisin.
Grianghrafadóireacht Schlieren. Bealach chun íomhá fhótagrafach a dhéanamh d'athruithe dlúis i leacht thrédhearcach. Braitheann sí ar athraonta an tsolais ionsaithigh de bharr na ndifríochtaí dlúis sa leacht. Baintear feidhm as, mar shampla, in anailísiú turgnamh tolláin gaoithe chun na patrúin sreibhe is brú a léiriú timpeall an réada sa tollán.
Grianghrafadóireacht steiréascópach. Scannáin thríthoiseacha (3-D), taifeadadh is taispeáint díseanna íomhánna chun dealramh soladachta is doimhneachta san íomhá a thabhairt don fhéachadóir. Sa bhunchóras a saothraíodh den chéad uair i 1845, déantar grianghraf den radharc le dhá cheamara agus na lionsaí 65 mm ó chéile (an gnáthfhad idir súile duine), agus breathnaítear ar na híomhánna trí ghaireas nach ligeann do gach leathshúil ach féachaint ar an taifead ón gceamara cuí. Táirgeann ceamara délionsach péire tréshoilseán daite, agus is féidir iad a thaispeáint do lucht féachana le dhá theilgeoir, scagaire polarúcháin ag gach ceann is iad suite ag dronuillinn óna chéile. Forshuitear an dá íomhá ar a chéile ar scáileán miotalaithe, agus caitheann an lucht féachana spéaclaí le lionsaí polarúcháin den déanamh céanna, ionas go bhfeiceann gach leathshúil an íomhá chuí. Mar an gcéanna a fheidhmíonn an chineamatagrafaíocht 3-D, ach gur íomhánna reatha a bhíonn i gceist. Tá modhanna atá bunaithe ar holagrafaíocht á saothrú chun íomhánna fosaithe is reatha a thaifeadadh, agus is tábhachtach iad i bhfeidhmeanna eolaíochta is teicniúla.
Grianrú. Is éard is grianrú ann ná an oiread de radaíocht na Gréine (idir dhíreach is réscaipthe) a shroicheann an Domhan. Braitheann sé ar an domhanleithead agus an séasúr. 
Réasúnta ard gar don mheánchiorcal, agus ag na Moil le linn an tsamhraidh Mholaigh (ach sa gheimhreadh Molach, bíonn sé nialasach). Tugtar "an griantairiseach" ar an oiread den radaíocht a shroicheann barr an atmaisféir. 
Cailltear 53% den ghriantairiseach san atmaisféar, trí scaipeadh, ionsú is frithchaitheamh, sula sroicheann an ghrianradaíocht dromchla an Domhain.
Grianscagaire. Úsáid bac-ungtha chun treá gathanna ultraivialaite don chraiceann a laghdú. Bíonn ábhair éagsúla in úsáid chuige: aigéad paraimínibeansóch agus sinc, mar shampla.
Grianspotaí. Pléasca faoi dhromchla na Gréine is ea grianspota, a bhíonn millteanach cumasach, an oiread fuinnimh i gceann amháin díobh is a bheadh i bpléascadh 1,000 milliún milliún tonna trínítreatolúéine. 
Bíonn tréimhsiúlacht 11 bliain ina ngníomhaíocht. Bhí an ghníomhaíocht seo i mbarr a réime i 2002. Le gach pléasc ollmhór, caitear na mílte milliún tonna de gháis amach ón nGrian, na cáithníní luchtaithe go leictreach, agus luas timpeall 2000 km sa soicind fúthu. 
Bíonn an sruth ollmhór cáithníní seo mar a bheadh sruth ollmhór leictreach ag taisteal tríd an spás, agus réimsí cumasacha maighnéadacha ag baint leo. Má bhíonn na sruthanna seo dírithe i dtreo an Domhain, nuair a shroicheann siad an Domhan cuireann na tonnta maighnéadacha isteach ar réimse maighnéadach an Domhain féin, fiú is iad lagaithe go mór tar éis an 150 milliún km a thaisteal ón nGrian. 
Réabann siad córais is gléasanna leictreamaighnéadacha. I 1989 chuir stoirm gheomaighnéadach mar seo trasfhoirmeoirí i gcóras soláthair an leictreachais i Québec ó mhaith, ag dorchú na príomhchathrach.
Grianstad. An uair den bhliain is faide an lá is ea grianstad an tsamhraidh, nó is faide an oíche (grianstad an gheimhridh).
An dá lá den bhliain a soilsíonn an ghrian 
ná aon lá eile i rith na bliana. 
Ar an dá lá, bíonn an ghrian ag foircinn thuaidh is theas a haistir dhealraithigh sa spéir. De bhrí go bhfuil ais an domhain claonta le plána a fhithise timpeall na gréine a tharlaíonn na grianstadanna. 
Sa leathsféar theas, is ar 21 Meitheamh a bhíonn an grianstad samhraidh agus an grianstad geimhridh ar 22 Nollaig.
Ag grianstad an tsamhraidh, bíonn an ghrian díreach os cionn na trópaice thuaidh, ag dul isteach faoi chomhartha stoidiacach an Phortáin (mar an gcéanna, maidir leis an trópaic theas, ag grianstad an tsamhraidh ó dheas, agus an gheimhridh ó thuaidh).
Griantairiseach. Meánchumhacht radaíocht na Gréine nuair a shroicheann sí barr atmaisféar an Domhain. Athraíonn an chumhacht ón nGrian ó am go chéile de bharr grianspotaí is grianbhladhmanna, ach ar an meán titeann 1.35 cileavata (kW) ar gach méadar cearnach de bharr an atmaisféar ar an taobh soilsithe den Domhan.
Gribéal. Crústach beag a thochlaíonn in adhmad, i gcabhlacha bád is adhmad eile faoin uisce, ag déanamh an-damáiste.
Edvard Grieg. Cumadóir ceoil a rugadh i mBergen na hIorua ab ea Edvard Hagerup Grieg (14 Meitheamh 1843 – 4 Meán Fómhair 1907). Náisiúnaíoch láidir, cuimsíonn a phríomhshaothair ceol teagmhasach do Peer Gynt de chuid Ibsen (1876), agus coinseartó pianó in A beag.
Richard Griffith. Geolaí is innealtóir sibhialta a rugadh i mBaile Átha Cliath ab ea Richard Griffith (20 Meán Fómhair 1784 - 22 Meán Fómhair 1878). Freagrach as Luacháil Griffith an tsealúchas inchánaithe ar fud na tíre (1830-1868). Rinne sé suirbhéireacht ar na láithreacha guail in Éirinn (1814-1824). Le Patrick Ganly, d'ullmhaigh sé léarscáil gheolaíoch na tíre: d'fhoilsigh an chéad eagrán i 1839 agus eagráin fheabhsaithe i 1853 is 1855.
Victor Grignard. Ceimicí orgánach a rugadh i Cherbourg na Fraince ab ea François Auguste Victor Grignard (1871-1935). Thug sé isteach úsáid na gcomhdhúl orgánamhaignéisiam (imoibrithe Grignard), bunús leis an rang fíorluachmhar imoibriúchán orgánacha sintéisithe. Bhuaigh sé Duais Nobel na Ceimice i 1912 as.
Grisaille. Péintéireacht a dhéantar go hiomlán i ndoimhneachtaí éagsúla leith. Uaireanta déantar é chun cuma na dealbhóireachta a chur uirthi mar chuid de scéim maisiúcháin. Dhéantaí cóip bheag grisaille de phictiúr mór go minic chun gurbh fhéidir leis an ngreanadóir oibriú dá réir. Ag am na hAthbheochana thosaíodh péintéirí le grisaille mar fho-phéintéireacht. Sa Mheánaois dhéantaí fuinneoga gloine, a bhíodh ildaite de ghnáth, i ngrisaille mar chomhartha déine uaireanta (mar a rinne na Cistéirsigh).
Walter Adolph Gropius. Ailtire a rugadh i mBeirlín ab ea Walter Adolph Gropius (18 Bealtaine 1883 - 5 Iúil 1969). Ceapadh ina stiúrthóir ar scoileanna ealaíne i Weimar é, agus d'atheagraigh sé iad chun an Bauhaus a chruthú, é mar aidhm aige dearcadh nua feidhmiúil ar na healaíona feidhmeacha a chothú. D'fhág sé an Ghearmáin nuair a tháinig Hitler i réim, agus tar éis tréimhse ghearr sa Bhreatain, chaith a shaol i ndiaidh 1937 in Ollscoil Harvard sna Stáit Aontaithe. 
Tagairtí.
]]
David Jonathan Gross. Fisicí a rugadh i Washington DC is ea David Jonathan Gross (1941-).Roinn sé Duais Nobel na Fisice sa bhliain 2004 le Frank Wilczek is David Politzer as a shaothar taighde ar an bhfórsa láidir sa núicléas, a léirigh go bhfuil saoirse asamtóiteach i dteoiric an fhórsa láidir (crómaidinimic chandamach), agus go méadaíonn an fórsa seo idir dhá chuarc de réir mar a bhogann siad amach óna chéile.
William Robert Grove. Dlíodóir is fisicí a rugadh in Abertawe na Breataine Bige ab ea William Robert Grove (11 Iúil 1811 - 1 Lúnasa 1896). Ina shaolré mar fhisicí, rinne sé saothar suntasach sa leictricheimic, thóg an chéad chill bhreosla a ghin sruth leictreach ó imoibriú ceimiceach idir gáis (1842), agus rinne an chéad lampa filiméid (1845).
Howard Grubb. Ceapadóir is déantóir ionstraimí eolaíochta as Baile Átha Cliath ab ea Howard Grubb (28 Iúil 1844 – 16 Meán Fómhair 1931). Cáiliúil as dearadh is déanamh teileascóp réalteolaíochta do réadlanna ar fud an Domhain (Ard Mhacha, Melbourne, Madras, Maidrid, Meice, Mississippi, agus a lán eile). I 1890–1914 sholáthair a chomhlacht timpeall 90 teileascóp mór. Rinne sé gloiní amhairc gunna agus peireascóip freisin. Sa bhliain 1925 nasc sé le Charles Parsons chun comhlacht nua a chruthú i Newcastle-upon-Tyne.
Robert Grubbs. Ceimicí orgánach a rugadh i gCalvert City, Kentucky ab ea Robert Howard Grubbs (rugadh 27 Feabhra 1942 - 19 Nollaig 2021). Roinn sé Duais Nobel na Ceimice i 2005 le Yves Chauvin is Richard Schrock as a shaothar sna 1970idí ar an modh meititéise i gcomhair na sintéise orgánaí.
Grúdaireacht. Ealaín agus teicneolaíocht a bhaineann le deoch alcólach (den chuid is mó, saghas beorach) a dhéanamh ó ghránbharr. Cuirtear an gráinne ar bogadh in uisce, agus ligtear dó ginidiú. Stoptar an ginidiú trí théamh (braicheadh), meiltear an gráinne chun a lucht a nochtadh, agus déantar brúitín de trí é a láisteadh le huisce te chun tuaslagán carbaihiodráití inchoipthe (an bhraichlis) a tháirgeadh. Is féidir siúcra a chur leis seo. Fiuchtar an bhraichlis i ndamhach le leannlusanna chun blaiseadh is boladh a thabhairt di. Agus í fionnuar, cuirtear giosta léi. Coiptear gnáthbheoir ag barr an tsoithigh. Le giosta eile, coiptear ag bun an tsoithigh í chun lágar a tháirgeadh.
Grúpa (matamaitic). Sa mhatamaitic, is réad bunúsach san ailgéabar teibí é an grúpa. Tá sé níos simplí ná an fáinne, ach tá níos mó chómhdhéanamh ann na atá sa tacar. Níl ach eilimintí i dtacar, ach tá eilimintí "agus" oibríocht (mar shampla an suimiú nó an iolrú) i ngrúpa.
Sainmhíniú.
Is grúpa é formula_1, tacar eilimintí formula_2 faoin oibríocht formula_3, má:
Má tá an oibríocht formula_3 cómhalartach freisin, is é sin formula_19 do gach formula_20, is grúpa aibéalach an grúpa.
Samplaí.
Sampla amháin de ghrúpa is ea formula_21 na slánuimhreacha faoi shuimiú. Tá sé iata faoi formula_22 mar tá suim dhá slánuimhreacha ina slánuimhir. Is é an uimhir formula_23 an eilimint céannacht sa grúpa formula_24 mar tá formula_25 do gach formula_26. Agus is é formula_27 an inbhéartha ag formula_26, mar tá formula_29. Agus tá an suimiú comhthiomsaitheach thar formula_30.
Sampla eile is ea formula_31 faoi iolrú, áit a bhfuil formula_32 (na huimhreacha coimpléascacha). Is é formula_33 an eilimint céannacht ann.
Sampla eile fós is ea na rothluithe thart ar chomhphointe, nuair is é formula_3 rothlú amháin ar dtús is ansin rothlú eile. Déantar staidéar ar airíonna grúpaí le grúptheoiric.
Grúpa cóimheasa. Grúpa daoine i dturgnamh atá cosúil ar gach bealach ábhartha leis an ngrúpa turgnamhach, a fhulaingíonn na cúinsí is na hathruithe céanna, ach amháin an chóireáil atá á tástáil. Déantar measúnú ar iarmhairt na cóireála turgnamhaí trí na difríochtaí, roimh an gcóireáil is ina diaidh, idir an grúpa tástála a fuair í agus an grúpa cóimheasa nach bhfuair.
Feidhmghrúpa.  Sa cheimic orgánach, is éard is feidhmghrúpa ann ná páirt nó malartaí laistigh de mhóilín a mbíonn imoibrithe sainiúla aige. Mar shampla, bíonn an hiodrocsailghrúpa ( -OH) sainiúil do na halcóil, agus an t-aimíneaghrúpa (-NH2) sainiúil do na haimíní. Rachaidh an feidhmghrúpa céanna faoin imoibriú ceimiceach céanna nó a mhacasamhail, beag beann ar mhéid an mhóilín ar cuid de.Ligeann sé seo tuartha córasach ar imoibrithe ceimiceacha agus iompar comhdhúile ceimiceacha agus dearadh sintéisí ceimiceacha. Ina theannta sin, is féidir le feidhmghrúpaí eile imoibríocht feidhmghrúpa a hathrú. I sintéis cheimiceach, tá idirthiontú feidhmghrúpa ar cheann de na cineálacha bunúsacha claochlaithe.
Hidreacarbóin.
Is féidir le hadaimh charbóin naisc chomhfhiúsacha láidre a fhoirmiú le hadaimh eile carbóin, rud a chruthaíonn slabhraí agus fáinní adamh carbóin ar a dtugtar an cnámharlach carbóin. Is féidir leis an charbón naisc shingile, naisc dhúbailte agus naisc threasacha a fhoirmiú leis féin. Bíonn hidrigin nasctha le hadaimh charbóin fosta sa chnámharlach seo agus tugtar hidreacarbón ar an chomhdhúil a dhéantar, rud a chiallaíonn nach bhfuil ann ach carbón agus hidrigin.
Is aicme de mhóilín iad hidreacarbóin a shainmhíníonn grúpaí feidhmiúla ar a dtugtar hidreacarbyl nach bhfuil iontu ach carbón agus hidrigin, ach a athraíonn ó thaobh líon agus ord na mbannaí dúbailte. Tá cineál (agus scóip) imoibríochta difriúil ag gach ceann acu.). Na comhdhúile
a bhíonn ann dá thoradh seo, is gnách leo bheith níos imoibríche ná an hidreacarbón bunúsach. Tugtar feidhmghrúpaí ar ghrúpaí dá leithéid agus
is iad na grúpaí seo a chinneann imoibriúcháin cheimiceacha an mhóilín. Lena rá ar dhóigh eile, tá an cheimic a bhaineann le comhdhúil orgánach
á cinneadh ag a feidhmghrúpa agus is é an feidhmghrúpa an grúpa imoibríoch taobh istigh de chomhdhúil.
Grúpaí réaltaí. Rangaítear na réaltaí go garbh de réir a n-aoiseanna is a suíomh taobh istigh de réaltra. I nGrúpa I, réaltaí óga (suas le roinnt mílte milliún bliain) a fhaightear i ngéaga bíseacha an réaltra a bhíonn i gceist. I nGrúpa II, seanréaltaí a bhíonn i gceist agus iad dáilte ar fud an réaltra, ach sa bhfáinne is an bhoilsc lárnach go háirithe. Is féidir an dá ghrúpa a idirdhealú ar bhonn simplí eile: na forfhathaigh ghorma gheala i nGrúpa I den chuid is mó, agus na fathaigh dhearga is na habhacréaltaí i nGrúpa II den chuid is mó. Mar thoradh ar éabhlóid cheimiceach na réaltaí, bíonn Grúpa I níos saibhre i ndúile troma ina bpléasca réaltacha ná na réaltaí i nGrúpa II, a cruthaíodh nuair nach raibh na dúile troma flúirseach.
Grúptheiripe. Idirghníomhú cuid mhaith daoine ag leibhéal mothúchánach is cognaíoch mar chuid de chlár teiripe. Cuimsíonn sí scaradh le cleachtaí pearsanta is mothúcháin chun féintuiscint a mhéadú agus fadhbanna síceolaíocha a réiteach. An lia Meiriceánach Joseph Hershey Pratt (1872-1942) a chuir tús leis an teiripe seo, agus baineadh feidhm as go forleathan i ndiaidh an dara cogadh domhanda le hiarshaighdúirí cathshuaite.
Guagadh. Mírialtacht bheag i ngluaiseacht na Gealaí ionas go mbíonn an chuma uirthi go bhfuil sí ag ascalú. Is áisiúil é seo do bhreathnadóirí ar Domhan, mar ligeann sé dóibh feiceáil thar chiumhais nó imeall seachtrach na Gealaí de réir mar a théann sí chun tosaigh nó chun deiridh maidir lena fithis. Mar thoradh air seo, bíonn 59% de dhromchla na Gealaí infheicthe ón Domhan thar am.
Guainín. C5H5N5O, ceann de na bunanna púirín (G) sa DNA, a bhíonn nasctha de ghnáth le cíotóisín (C).
Guais (péint). Saghas péinte teimhní uiscedatha is ea guais (Béarla: gouache), a dtugtar "dath tathagach" nó "póstaerdhath" uirthi freisin. 
D'úsáidtí í san Éigipt ársa agus i rith na Meánaoise, go háirithe chun lámhscríbhinní a mhaisiú. Le linn na hAthbheochana, bhain Dürer úsáid as guais ina sceitsí de radhairc tíre is ainmhithe. 
Is féidir í a úsáid le peann luaidhe, uiscedhathanna, nó peann is dúch.
Gualach. Foirm eisíon charbóin a dhéantar trí ábhair ainmhíocha nó phlandúla (adhmad den chuid is mó) a théamh gan aer a bheith i láthair chun na comhábhair sho-ghalaithe a ruaigeadh. Ábhar póiriúil is féidir a úsáid mar ionsúiteán agus scagaire. Dónn sé gan lasair gan deatach. Is cineál gualaigh é cóc, a ullmhaítear ó ghual. Tugtar "dubh cnámh" ar ghualach ainmhíoch.
Gualach gníomhachtaithe. Admhad, carbónaithe le haer teoranta, agus aigéad oibrithe air. Is féidir leis toirt an-mhór gáis nó ábhar polaiméireach a ionsú. Úsáidtear é i ngásphúicíní, húdaí sorn, teicneolaíocht folúsachta, agus chun tuaslagáin a dhídhathú.
An Gualmhála. Scamall teimhlithe deannaigh 180 parsoic amach sa spás, i réaltbhuíon Chros an Deiscirt. Dealramh air go bhfuil poll béaloscailte i mBealach na Bó Finne.
Guanó. Carnadh bualtrach ainmhithe, ó éin den chuid is mó, ach mamaigh freisin, cosúil le hialtóga. Carnann na deascáin guanó faoi bhun coilíneachtaí póraithe, agus is foinse luachmhar fosfáití is níotráití iad. Is minic a úsáidtear iad mar leasú talún.
Guaraná. Is éard is guaraná ann ná liana adhmadach le teannóga cornaithe, duilleoga cosúil le raithneacha, agus bláthanna beaga cúigpheitealacha i gcrobhaingí. Dúchasach do Mheiriceá trópaiceach, agus saothraítear é sa Bhrasaíl. Cuid mhaith caiféine sna síolta, agus baintear úsáid as, cosúil le síolta cócó, chun deoch a dtugtar "guaraná" uirthi a dhéanamh.
Guarino Guarini. Ailtire, fealsamh is matamaiticeoir a rugadh i Modena na hIodáile ab ea Guarino Guarini (7 Eanáir 1642 – 6 Márta 1683). Sagart a bhí ann freisin. Ba sa bhliain 1737, i bhfad tar éis a bháis, a foilsíodh a leabhar cáiliúil "Architettura Civile" (Ailtireacht Shibhialta) a léirigh an dlúthcheangal idir geoiméadracht is ailtireacht. Freagrach as an stíl Bharócach a scaipeadh i bhfad taobh amuigh den Iodáil. Foilsíodh ceithre leabhar leis faoin matamaitic. I Milano a fuair sé bás.
Otto von Guericke. Fisicí a rugadh i Magdeburg na Gearmáine ab ea Otto von Guericke (30 Samhain 1602 – 21 Bealtaine 1686, de réir fhéilire Ghréagóra). D'fheabhsaigh sé an caidéal uisce (1650) ionas go raibh sé in ann an t-aer a bhaint amach as soitheach is folús a dhéanamh ann. Rinne sé léiriú drámata ar an bhfolús le dhá leathsféar Magdeburg. Dhá leathsféar copair, 50 cm ar trastomhas, ab ea iad, curtha le chéile le gréisc idir na himill. Rinne sé folús sa soitheach, agus níorbh fhéidir le dhá chapall an dá leath a tharraingt óna chéile.
Guido d'Arezzo. Manach Beinidicteach is teoiricí ceoil a rugadh in Arezzo na hIodáile, meastar ab ea Guido d'Arezzo (c 990-c 1050). D'fhionn sé an chliath ceoil, agus thug isteach an córas ina n-ainmnítear is a scríobhtar nótaí an scála mar shiollaí.
Siondróm Guillain-Barré. Neamhord annamh a chuireann isteach ar an néarchóras imeallach, ina gcailltear feidhmiú na colainne de réir a chéile é Siondróm Guillain-Barré. Ní hionann a dhéine i ngach cás, ach de ghnáth bíonn sé inchúlaithe go hiomlán. De réir dealraimh, leanann ionfhabhtuithe víreasacha, go mór mór i gconair na riospráide, de bhrí go dtarlaíonn freagairt uath-imdhíonachta, spreagtha ag an ionfhabhtú, a ionsaíonn na néarchealla is a mhilleann an cumhdach miailine a imchlúdaíonn iad, atá riachtanach do tharchur na néar-ríog. Is é an t-airí cliniciúil is minice a tharlaíonn pairilis ascnamhach shiméadrach, ach tarlaíonn cliseadh mothaithe, cailliúint rialú ainneonach bhrú na fola, agus rialú na putóige is an lamhnáin. Mar chóireáil, coinnítear feidhmeanna beo an othair le linn an ghalair ghéir. Uaireanta lagaítear an fhreagairt uath-imdhíonachta le stéaróidigh nó plasmafairéis. Tagann an chuid is mó d'othair chucu féin taobh istigh de chúpla seachtain. Is féidir le hothair atá pairilisithe go hiomlán teacht slán, fiú, ach bíonn laige iarmharach ar chuid bheag acu go ceann blianta ina dhiaidh.
Roger Guillemin. Fiseolaí a rugadh ar 11 Eanáir 1924 in Dijon na Fraince, ach ag obair sna Stáit Aontaithe ó 1953 is ea Roger Charles Louis Guillemin. Saoránach Meiriceánach ó 1965 i leith. Roinn sé Duais Nobel na Fiseolaíochta nó an Leighis i 1977 le Andrew Schally is Rosalyn Sussman Yalow as a shaothar chun na hormóin peiptíde ón hipeatalamas a aonrú.
Guma arabach. Roisín a úscann as géaga cuid mhaith cineálacha acaicia, acaicia na Seineagáile go háirithe, tom nó crann beag atá dúchasach do limistéir thirime na hAfraice ón tSeineagáil go dtí an Nigéir. Táirge suntasach trádálach. Bailítear é le linn an tséasúir thirim, agus úsáidtear é mar ghreamachán is i ndéanamh dúigh is milseogra.
Guma camhraí. Roisín atá suntasach sa trádáil a fhaightear ón gcrann camhraí. Úsáidtear é i bpéinteanna agus déanamh lionóile den chuid is mó. "Cópal" an t-ainm ar an nguma caraí iontaisithe a bhfaightear a lán de ag láithreacha ársa foraoise, agus meastar gur fearr é ná an guma úr.
Guma coganta. Earra blasta siúcraithe, déanta as súlach tiubhaithe laitéis an chrann sapodilla. Cognaítear ach ní shlogtar siar é.